《寿少传西昌杨公》
明代·杨荣

皇天开泰运，帝德光羲轩。匡翊赖臣佐，乃生名世贤。

道脉有所赖，文风由兹宣。庐陵士渊薮，欧阳启其先。

昔人虽已远，勋业今犹传。先生踵其武，气禀光岳全。

文章与德行，当时罕与肩。文皇安国本，羽翼惟咨焉。

随龙游少海，捧日升虞渊。鞠躬尽臣力，所知无不言。

忠嘉纳宸牖，惠利苏民颠。进阶贰台辅，领袖词林仙。

保釐参周毕，纂述追谈迁。大名垂宇宙，茂绩光后前。

位高心愈小，任久操弥坚。优游绥福履，滨兹古稀年。

岁运倏云往，春阳聿来还。尧蓂馀七叶，寿星焕台躔。

左孤属初度，秩秩敷宾筵。盈门来贺客，车马何骈阗。

堂开尘外境，酒醉壶中天。献酬礼有加，登降容无偏。

仁者固宜寿，愿比椿八千。祝颂匪予私，众心所同然。

长言播歌咏，用继崧高篇。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。